Folketing
2009-03-31

Dansk Byggeri har iværksat en lærlingekampagne, hvor de har været ude at opfordre alle medlemsvirksomhederne til at tage elever ind, og den kampagne løber frem til juni 2009. Der er også andre organisationer i bygge- og anlægssektoren, som har initiativer på vej. Så er det jo også sådan, at der i samarbejde med Skolelederforeningen og Danske Erhvervsskoler er en kampagne, som hedder »Flere fagfolk, tak!« Den sigter mod at skabe flere praktikpladser, samtidig med at unges syn på erhvervsuddannelserne bliver forbedret. Så der er jo altså en række initiativer, som er i gang, og så vil jeg også igen eksempelvis fremhæve initiativerne i forbindelse med forårspakken, fordi praktikpladssituationen på de her områder hænger sammen med, hvordan økonomien, også familiernes økonomi, er ude i samfundet. Hvis de ønsker at iværksætte ting, hvis de ønsker, at deres bolig skal renoveres osv., og hvis kommunerne ønsker, at der skal iværksættes noget, jamen så skal man også gå ind og kigge på, at det rent faktisk er en udvikling, som vi er i gang med at understøtte herinde fra Folketingets side.